Rand Water beperk watertoevoer na Tshwane(Argieffoto: Pixabay) Rand Water het die watertoevoer na sommige reservoirs in die Pretoria-omgewing met 20% verminder ná ŉ ernstige daling in reservoirvlakke. Die Tshwane-metroraad het ŉ beroep op inwoners en sakeondernemings gedoen om water spaarsaam te gebruik om toevoer na alle gebiede te midde van die beperkings te verseker. “Waterbesparing beteken eenvoudig dat ons ons beperkte waterbronne slim gebruik en behoorlik daarna omsien. Hoewel dit dalk lyk of daar water in oorvloed is, is dit nie ŉ onbeperkte hulpbron nie. Sonder pogings om te bespaar, gaan dié belangrike hulpbron dalk uitgeput word,” het Lindelo Mashigo, woordvoerder van die Tshwane-metroraad, in ŉ verklaring gesê. Van die reservoirs wat geraak word, sluit in Ga-Rankuwa, Mabopane, Kruisfontein, Rosslyn-Noord, Akasiapark, Magaliesberg, Louwlardia, Kosmosdal, Rooihuiskraal, Bakenkop, Erasmia, Saulsville, Klapperkop, Brakfontein en Thaba Tshwane. Dié reservoirs bedien tientalle woonbuurte. Die stad het ŉ beroep op inwoners gedoen om waterbesparingsmaareëls deel van hulle alledaagse leefstyl te maak.